इस्लामाबाद कोर्ट ने अरेस्ट वारंट रद्द करने से इनकार किया, कल पुलिस से बचकर छिपे थे
Pakistan Tehreek-e-Insaf (PTI) Imran Khan. Follow Imran Khan Toshakhana Case News, Latest Updates On Dainik Bhaskar (दैनिक भास्कर)
पाकिस्तान के पूर्व प्रधानमंत्री इमरान खान के खिलाफ तोशाखाना मामले में जारी अरेस्ट वारंट को इस्लामाबाद कोर्ट ने रद्द करने से इनकार कर दिया है। इससे अब उनकी गिरफ्तारी का रास्ता साफ हो गया है।
इस्लामाबाद कोर्ट ने ही पिछले हफ्ते कोर्ट में पेश न होने पर उनके खिलाफ अरेस्ट वारंट जारी किया था। जिसके बाद कल यानी रविवार को पुलिस उन्हें गिरफ्तार करने के लिए लाहौर के जमान पार्क में उनके पर भी पहुंची थी। हालांकि, उस समय पुलिस इमरान के गायब होने के कारण उन्हें पकड़ नहीं पाई थी और खाली हाथ वापस लौट गई थी।
खान ने कहा था- मुझे हत्या का डर सता रहा
इससे पहले खान ने कहा था कि मुझे अपनी हत्या का डर सता रहा है। पाकिस्तानी वेबसाइट एक्सप्रेस ट्रिब्यून के हवाले से मीडिया रिपोर्ट्स में कहा गया था कि इमरान ने अपनी सुरक्षा के लिए पाकिस्तान के चीफ जस्टिस को चिट्ठी लिखी है। इसमें इमरान ने कोर्ट में पेशी के दौरान पुख्ता सुरक्षा इंतजाम करने का आग्रह किया है।
पाकिस्तानी न्यूज वेबसाइट एक्सप्रेस ट्रिब्यून ने जानकारी दी कि इमरान ने CJI को लिखी चिट्ठी में कहा- मैं एक बेहद गंभीर मुद्दे की तरफ आपका ध्यान दिलाना चाहता हूं। मेरे ऊपर कई सारी FIR लादी जा चुकी हैं। मुझे धमकियां मिल रही हैं। अब मुझे डर है कि मेरी हत्या की कोशिश की जा सकती है।
गिरफ्तारी से बचने के बाद सरकार पर हमला बोला था
रविवार को कई घंटे बाद जब पुलिस लौट गई तो इमरान बाहर आए। खान ने सरकार, पुलिस, फौज और ISI पर जबरदस्त जुबानी हमले किए। हालांकि, पाकिस्तानी मीडिया की रिपोर्ट्स बता रही हैं कि इमरान गिरफ्तारी से बच नहीं सकते। उनकी गिरफ्तारी के लिए स्पेशल कमांडो फोर्स तैयार है।
इमरान क्या कर रहे हैं
गिरफ्तारी से बचने के लिए इमरान खान ने अपने समर्थकों को लाहौर के अपने घर जमान पार्क के बाहर जुटा लिया है। जमान की तरफ चार रास्ते जाते हैं और इन चारों पर लाठी-डंडों के साथ उनके समर्थक मौजूद हैं। इनमें महिलाएं भी शामिल हैं। इन लोगों को खाना-पानी वहीं मुहैया कराया जा रहा है।
इमरान ने पिछले दिनों जेल भरो आंदोलन शुरू किया था। उनकी पार्टी के कई नेता जेल में हैं। खास बात यह है कि इमरान खुद जेल जाने से बच रहे हैं। उन्होंने इसके लिए तमाम तरह की तैयारियां शुरू की हैं।
सरकार और पुलिस की तैयारी दूसरी
रविवार को क्या हुआ
पुलिस इमरान को सिर्फ नोटिस देने आई थी
इमरान को गिरफ्तार करने गई पुलिस ने कहा था- उनके घर पहुंचने के पीछे गिरफ्तारी करना मकसद ही नहीं था। अगर ऐसा करना होता तो कोई ताकत नहीं रोक सकती थी। इमरान हमें मिले ही नहीं। हमने 7 मार्च को कोर्ट में पेश होने का नोटिस इमरान की तरफ से पूर्व विदेश मंत्री शाह महमूद कुरैशी को दिया है। इस्लामाबाद पुलिस ने यह ट्वीट भी किया था कि इमरान गिरफ्तारी से बचने की पुरजोर कोशिश कर रहे हैं।
बड़ा सवाल: क्या गिरफ्तार होंगे इमरान खान
इमरान खान रविवार को भले ही गिरफ्तारी से बच गए हों, लेकिन उनकी मुश्किलें खुद उन्होंने ही बढ़ा लीं। दरअसल, इस्लामाबाद पुलिस जब उन्हें गिरफ्तार करने पहुंची तो उन्होंने हजारों समर्थकों को घर के तीनों रास्तों पर जुटा लिया। इसके बाद जब SP तारिक बशीर नोटिस लेकर खान के घर में दाखिल हुए तो उन्हें बताया गया कि खान घर में मौजूद नहीं हैं।
पुलिस जब लौट गई तो इमरान घर के बाहर आए और समर्थकों को संबोधित किया। इमरान ने प्राइम मिनिस्टर को क्राइम मिनिस्टर कहा। बाकी सभी नेताओं को चोर, डाकू, लुटेरा और गुंडा बता दिया। फौज और ISI को सीधा चैलेंज दिया। अब अदालत उन पर और शिकंजा कसेगी। दो मामले बनते हैं।
पहला- समर्थकों को उकसाकर पुलिस के काम में दखल देना।
दूसरा- ये झूठ बोलना कि मैं घर पर नहीं था।
खान कह रहे हैं कि वो 7 मार्च को खुद अदालत के सामने पेश होंगे, लेकिन अदालत चाहती है कि उन्हें गिरफ्तार किया जाए। लिहाजा, बहुत मुमकिन है कि उन्हें किसी भी दिन देर रात या बिल्कुल तड़के घर से उठा लिया जाए। पाकिस्तानी मीडिया यही दावा कर रहा है।